鄰女搔綿吟
作者：華岳
朝代：宋

paragraphs: 閒窗日上三竿竹，窗下嬌娥整輪輻。
匆匆未暇理雲鬟，半朵青鴉倚紅玉。
青梢摘盡銀香囊，畫欄平倚斑筠筐。
時將纖手翻雪霜，酥胸玉面同光芒。
捧歸細捲銀成索，牽出鬆鬆雲一握。
珠唇呵挺氣溫溫，鸚觜踏車聲絡絡。
今年莫怪功績稀，阿嬭勒繡鴛鴦幃。
如今織出秋江練，十月正好裁新衣。
客心聞此愁無著，一夜清寒動寥寞。
明朝爲問買一端，剪做道袍披落魄。